Kristen Bell

Kristen Anne Bell (født 18. juli 1980 i Huntington Woods i Michigan) er en amerikansk skuespiller, sanger og produsent. Hun er mest kjent fra ungdomsserien Veronica Mars, der hun spiller tittelrollen som en dyktig detektivlærling. Hun er også med i den populære serien Heroes. Hun er dessuten «stemmen» i tv-serien Gossip Girl som går på TVNorge.

Biografi

Tidlig liv og familie 
Bell, som er av polsk og irsk avstamning, ble født og vokste opp i Huntington Woods, Michigan, en forstad nord for Detroit. Da hun var to år gammel ble hennes foreldre skilt. I 4-årsalderen fortalte Bell at hun ikke likte fornavnet sitt og ville forandre det til Smurfette etter en av karakterene i Smurfene, men hennes mor overtalte henne til heller å bruke mellomnavnet Annie istedenfor. Kristen Bell har vært vegetarianer siden hun var 11 år, og bestemte seg i 2012 for å ta skrittet videre til å bli vegan.

Bell deltok på sin første audition som 11-åring og vant en dobbeltrolle som banan og tre i en liten teateroppstilling av Raggedy Ann and Andy. Hennes mor hadde sørget for at hun hadde en agent før 13-årsalderen, noe som gjorde at hun kunne stille i avisreklame for flere bedrifter i Detroit, samt i fjernsynsreklamer. Hun begynte også å ta privattimer i skuespillteknikk.

Utdannelse 
Hun gikk på Shrine Catholic High School i Royal Oak, Michigan, der hun fikk hovedrollen i skolens oppsetting i 1997 av The Wizard of Oz i rollen som Dorothy Gale. Hun var også med i andre teaterstykker som Fiddler on the Roof (1995), Lady Be Good (1996), og Li'l Abner (1998).
Etter eksamen flyttet Bell til New York og begynte på Tisch School of the Arts ved New York University, der hun tok hovedfag i musikalsk teater.

Privatliv 
I 2007 avsluttet Bell forlovelsen og et fem år langt forhold til Kevin Mann, og giftet seg i 2013 med Dax Shepard. Hun har fortalt Complex magasin at dating «får meg til å kaste opp. Og ikke ut av avsky — vel, kanskje litegrann på grunn av avsky, men kun nerver.» Bell forklarte: «Jeg har alltid vært en seriemonogamist!».

Kirsten Bell har i podcasten HypocondriActor i 2021 avslørt at hun sliter med angst og depresjoner og at hun har forsøkt mange typer behandling, inkludert selvmedisinering med psilocybinsopp.

Karriere

Tidlig arbeid frem til 2003 
I 2001 forlot Bell New York University for å ta en hovedrolle i en musical ved navn The Adventures of Tom Sawyer på Broadway. Samme år gjorde hun sin første krediterte filmrolle i Pootie Tang. Hun gikk også på audition for rollen som «Chloe Sullivan» i tv-serien Smallville, en rolle som Allison Mack tilslutt fikk.

I 2002 var hun i nok en Broadway-oppsetning, denne gang The Crucible med kjente skuespillere som Liam Neeson, Angela Bettis og Laura Linney. Bell flyttet så til Los Angeles og var med i en håndfull tv-serier i gjesteroller, men hadde problemer med å finne en fast rolle. Bell hadde  «prøvd seg åtte ganger og ikke fått noe, og hver eneste serie hun prøvde seg på, ble det noe av», inklusive prøver på  serien Skin. I 2003 fikk hun en rolle i tv-filmen The King and Queen of Moonlight Bay.

Gjennombrudd: 2004 – 2006 

I 2004 var Bell med i teateroppsetningen av Reefer Madness i Los Angeles, etter å ha flyttet dit i 2002 på grunn av vennskapet med skribentene Kevin Murphy og Dan Studney. Senere var hun med i en tv-film ved navn Gracie's Choice, som fikk svært høye seertall. Hun gjorde så en rolle i Spartan som Laura Newton, den kidnappede datteren til en amerikansk dignitær. En av motspillerne var Val Kilmer. Bell hadde også en gjesterolle i tv-serien Deadwood.

Like etterpå fikk hun hovedrollen i drama-serien Veronica Mars, som ble lansert høsten 2004. Bell spilte rollen som en 17 år gammel detektiv (Veronica Mars). Noen av hennes medspillere var Enrico Colantoni (hennes far i serien), Jason Dohring, Percy Daggs III og Ryan Hansen. Veronica Mars ble beskrevet som en del «Buffy the Vampire Slayer og litt Bogart».

Serien fikk en positiv mottakelse, det samme gjorde Bells skuespill, som noen kritikere mente burde belønnes med en Emmy Award-nominasjon.

I 2006 vant Bell Saturn Award for «Best Actress on Television» for sin rolle i Veronica Mars, mens serien ble nominert for «Best Network Television Show». Bell spilte deretter i flere filmer med noe mindre publikumsappell.

Nåværende og fremtidlige roller: 2007 – 

Veronica Mars fortsatte inntil den tredje sesongen, da det ble kunngjort at serien ville ta en pause fra og med februar 2007. 
Like etter kanselleringen, filmet Bell på Hawaii for en av hovedrollene i komedien Dumpet av Sarah Marshall. Filmen hadde premiere i mai 2008.

Etter avslutningen av Veronica Mars, uttrykte Bell interesse for å være med i tv-serien Heroes. I juli 2007, under en togtur sammen med Heroes-skuespillerne Zachary Quinto og Masi Oka og noen av manusforfatterne fra serien, sa en av manusforfatterne at hvis hun «noen gang ville spille i Heroes, så ring oss», hvorpå Bell svarte at det ville hun elske.

Hun ble også kontaktet for en rolle på Lost, men ble ikke tilbudt en trass i spekulasjoner om at hun skulle spille rollen som «Charlotte».

I august 2007 ble det kjent at Bell skulle spille rollen som «Elle Bishop», en «mystisk ung dame» med en «utrolig kraft». Hun måtte ikke prøvespille for rollen som vil være med i Heroes i 13 episoder. Bell var ikke enkel å få med i serien, som Heroes skaper Tim Kring forklarte, men det ble funnet en måte å hoppe inn i Bells tette program. Samtidig med å filme Heroes, spiller hun i en rolle i tv-serien Gossip Girl.

Bell lånte stemmen og kroppen sin til videospillet Assassin's Creed som ble sluppet i 2007 for PlayStation 3 og Xbox 360, og i tidlig 2008 for PC og Nintendo DS.

I 2013 hadde hun stemmen til Anna i Disney-filmen Frost.

Hun har spilt en av hovedrollene, «Eleanor Shellstrop», i komedieserien The Good Place på NBC siden 2016. I 2017 var Bell med i The Disaster Artist, hvor hun deltok i prologen. Samme år var Bell med actionkomedien CHiPs og i komedien How to Be a Latin Lover. I november 2017 spilte hun husmor i artisten Sias musikkvideo til låta "Santa's Coming For US".

I 2018 startet Bell nettserien Momsplaining with Kristen Bell, som ble sendt på Ellen DeGeneres videoplatform Ellentube. Her deler Bell tips til nye og kommende mødre om det å være mamma. Bell hadde hovedrollen i komediedramaet Like Father på Netflix. Hun hadde også stemmen til figuren Jade Wilson i animasjonskomedien Teen Titans Go! To the Movies og stemmen til prinsesse Anna i animasjonskomedien Ralp Breaks the Internet.

I september 2018 bekreftet Hulu at Bell ville gjøre comeback i rollen som Veronica Mars i en åtte episoder lang fjerde sesong av dramaserien Veronica Mars, som kom ut 19. juli 2019. Samme år lånte Bell igjen stemmen sin til prinsesse Anna i videospillet Kingdom Hearts III og i oppfølgeren Frozen II, som ble sluppet i november 2019. Samme år var Bell også vertinne og produsent for dokumentarserien Encore!, sendt på strømmetjenesten Disney+.

Kirsten Bell fikk sin regissørdebut i den åttende episoden i den fjerde sesongen av The Good Place. Serien avsluttet etter den fjerde sesongen, og siste episode gikk på lufta i januar 2020.

I 2020 gav Bell ut barneboka The World Needs More Purple People, som hun forfattet sammen med Benjamin Hart. Videre i 2020 hadde Bell stemmen til Molly Tillerman i den animerte musikalske komedieserien Central Park på Apple+. Serien ble bestilt i to sesonger fra Apple og hadde premiere 29. mai 2020. I juni 2020 ble det kunngjort at Bell, som er hvit, ikke lenger skulle være stemmen til mulatt-karakteren Molly. Stemmen skulle gå til en skuespiller som var svart eller av blandet rase, mens Bell skulle gjøre en annen stemme.

Priser og nominasjoner 

Saturn Award (Academy of Science Fiction, Fantasy & Horror Films, USA)
 2005 – Nominert – Best Actress on Television – Veronica Mars
 2006 – Vinner – Best Actress on Television – Veronica Mars
 2007 – Nominert – Best Actress on Television – Veronica Mars

Jury Prize (Austin Fantastic Fest)
 2006 – Vinner – Best Supporting Actress – Roman

'Family Film Award – 8th Annual Family Friendly Awards 
 2006 – Vinner – Favorite Father and Daughter – (delt med Enrico Colantoni)

Golden Satellite Award (Satellite Awards)
 2005 – Nominert – Outstanding Actress in a Series, Drama – Veronica Mars
 2005 – Vinner – Outstanding Actress in a Miniseries or a Motion Picture Made for Television – Reefer Madness: The Movie Musical
 2006 – Nominert – Best Actress in a Series, Drama – Veronica Mars

Teen Choice Awards 
 2005 – Nominert – Choice TV Breakout Performance – Female – Veronica Mars
 2005 – Nominert – TV – Choice Actress: Drama/Action Adventure – Veronica Mars

Television Critics Association Awards 
 2005 – Nominert – Individual Achievement in Drama – Veronica Mars

Offentlig engasjement 
Hun og mange av skuespillerne i Veronica Mars, inkludert vennen Ryan Hansen, er involvert i den veledige organisasjonen Invisible Children Inc., hvis mål er å skape oppmerksomhet rundt skjebne til folket i nordre-Uganda som er i midten av en borgerkrig mellom regjeringen og opprørsstyrker.

Bell viste også sin støtte for Writers Guild of America i deres streik i 2007-08, og stilte opp på streikemarkeringer i desember 2007 og uttalte: «the writers are just looking for some fairness.».

Filmografi

Filmer

Fjernsyn

Annet

Referanser

Eksterne lenker 
 

 
 
 

Skuespillere fra USA
Personer fra USA av polsk opphav
Personer fra Oakland County i Michigan
Skuespillere i Heroes
Fødsler i 1980
Skuespillere innen videospill